b'\n_START_ARTICLE_\nTinis\n_START_SECTION_\nIme in lokacija\n_START_PARAGRAPH_\nIme Tinis (gr\xc5\xa1ko \xce\x98\xce\xaf\xce\xbd\xce\xb9\xcf\x82, Thinis) izhaja iz Manetonove rabe pridevnika tini\xc5\xa1ki za opis faraona Menesa. Ker za Tinis ni nobenega ustreznega gr\xc5\xa1kega imena, se ime \xc5\xa1teje za izvirno egip\xc4\x8dansko in med egiptologi najbolj priljubljeno ime. Ime se pojavlja tudi v skraj\xc5\xa1ani obliki Tis (gr\xc5\xa1ko \xce\x98\xce\xaf\xcf\x82, This)._NEWLINE_Egiptologi so na osnovi da zdaj znanih zapisov Tinis umestili v okolico sedanje Girge, \xc4\x8deprav je bilo predlaganih tudi nekaj drugih lokacij, na primer El Birba, kjer naj bi na\xc5\xa1li fragment spomenika z omembo Tinisa.\n_START_SECTION_\nPreddinasti\xc4\x8dno in zgodnja dinasti\xc4\x8dna bdobja\n_START_PARAGRAPH_\n\xc4\x8cetudi arheolo\xc5\xa1ko najdi\xc5\xa1\xc4\x8de Tinis \xc5\xa1e ni bilo odkrito, gostota prebivalstva v abido\xc5\xa1ko-tini\xc5\xa1ki regiji ka\xc5\xbee, da je bila pomembna \xc5\xbee v 4. tiso\xc4\x8dletju pr. n. \xc5\xa1t. Tinis je omenjen tudi kot najstarej\xc5\xa1e kraljevsko pokopali\xc5\xa1\xc4\x8de v Egiptu._NEWLINE_V zgodnjem obdobju je Abidos prepustil politi\xc4\x8dno oblast Tinisu, sam pa ostal najvi\xc5\xa1je versko sredi\xc5\xa1\xc4\x8de. Vloga Tinisa kot sredi\xc5\xa1\xc4\x8da Tini\xc5\xa1ke konfederacije (ali Ni\xc4\x8dte dinastije) in zgodnjega dinasti\xc4\x8dnega obdobja, predvsem Prve in Druge dinastije,  je povzeta po Manetonu. Zgleda, da je bilo v Tinisu tudi glavno pokopali\xc5\xa1\xc4\x8de faraonov od Prve do pozne Druge dinastije.\n_START_SECTION_\nStaro kraljestvo\n_START_PARAGRAPH_\nPoliti\xc4\x8dna mo\xc4\x8d Tinisa je bila o\xc4\x8ditno kratko\xc5\xbeiva in se je kon\xc4\x8dala na za\xc4\x8detku Tretje dinastije (okoli leta 2686 pr. n. \xc5\xa1t.), ko je glavno politi\xc4\x8dno in versko sredi\xc5\xa1\xc4\x8de Egipta postal Memfis. Tinis je kljub temu ohranil lokalni vpliv: v Peti dinastiji je bil verjetno sede\xc5\xbe "nadzornika Gornjega Egipta", dr\xc5\xbeavnega uradnika, odgovornega za dolino Nila ju\xc5\xbeno od njegove delte, skozi celo antiko pa je bil eponimno upravno sredi\xc5\xa1\xc4\x8de VIII. noma Gornjega Egipta in sede\xc5\xbe njegovega nomarha._NEWLINE_V vojnah v prvem vmesnem obdobju Egipta (okoli 2181 do okoli 2055 pr. n. \xc5\xa1t.) je nomarh Hierakonpolisa Anktifi od "nadzornika Gornjega Egipta" v Tinisu zahteval priznanje neodvisnost in ga celo napadel. Zgleda, da \xc5\xa1lo samo za razkazovanje mo\xc4\x8di, nevtralnost me\xc5\xa1\xc4\x8danov pa je dosegel s po\xc5\xa1iljko \xc5\xbeita._NEWLINE_Po Anktifijevi smrti je Tinis postal najbolj severni nom Gornjega Egipta, ki je pri\xc5\xa1el pod oblast Intefa II., faraona tebanske Enajste dinastije (okoli 2118 do okoli 2069 pr. n. \xc5\xa1t.). Prodiranje tebanske armade proti severu je v bitki pri Tinisu ustavil Keti III., faraon herakleopolske Devete dinastije, omenjen v Pou\xc4\x8devanju kralja Merikareja. S faraoni herakleopolske dinastije in njihovimi zavezniki, nomarhi Asjuta, se je kasneje vojskoval tudi Intef II. Meja med severom in jugom se je ustalila nekje med Tinisom in Asjutom._NEWLINE_Ko se je mo\xc4\x8d Teb utrdila, je Mentuhotep II. (okoli 2061-2010 pr. n. \xc5\xa1t.) na svoji kampanji za ponovno zdru\xc5\xbeitev Egipta osvojil Tinis, v katerem je takrat vladal upor, verjetno na pobudo Herakleopolisa. Mentuhotep je s pomo\xc4\x8djo vojske pod poveljstvom nomarha Asjuta  vzpostavil popoln nadzor nad mestom._NEWLINE_V drugem vmesnem obdobju Egipta (okoli 18. stoletja pr. n. \xc5\xa1t.) se je Tinis verjetno ponovno uprl in dosegel nekaj samostojnosti.  Ryholt je zato leta 1997 predlagal, da bi se Abido\xc5\xa1ka dinastija morala preimenovati Tini\xc5\xa1ko dinastijo, in da je bil sede\xc5\xbe dinastije vsekakor v Tinisu, ki je bil upravno sredi\xc5\xa1\xc4\x8de noma.\n_START_SECTION_\nNovo kraljestvo in pozno obdobje\n_START_PARAGRAPH_\nPo\xc4\x8dasno upadanje vpliva Tinisa se je za nekaj \xc4\x8dasa ustavilo v Osemnajsti dinastiji (okoli 1550 do okoli 1292 pr. n. \xc5\xa1t.), ko je postal pomemben zaradi geografskih povezav z ve\xc4\x8d oazami, pomembnimi morda za egip\xc4\x8dansko vojsko. V tem obdobju je polo\xc5\xbeaj \xc5\xbeupana Tinisa zasedalo ve\xc4\x8d pomembnih osebnosti Novega kraljestva: Setepihu, ki je sodeloval pri postavljanju obeliska faraonke Ha\xc4\x8depsut, in je upodobljen na  zglednem blokovnem spomeniku; glasnik Intef, nepogre\xc5\xa1ljiv \xc4\x8dlan faraonovega dvora in sopotnik Tutmoza III.; in Min, u\xc4\x8ditelj princa Amenhotepa III._NEWLINE_V zgodovinskem obdobju se je Tinis zmanj\xc5\xa1al na zgodovinsko nepomembno naselje. Zavajajo\xc4\x8da omemba "Nespameduja, kralja Tinisa" na asirski steli iz 7. stoletja pr. n. \xc5\xa1t. ni ni\xc4\x8d drugega kot odraz asirskega "nepoznavanje subtilnosti egip\xc4\x8danske politi\xc4\x8dne hierarhije."_NEWLINE_Tinis je zagotovo \xc5\xbee pred rimskim obdobjem prenehal biti upravno sredi\xc5\xa1\xc4\x8de noma. Novo sredi\xc5\xa1\xc4\x8de je, morda \xc5\xbee ob ustanovitvi (Ptolemaj I. Soter), postal Ptolemais Hermiou.\n_START_SECTION_\nReligija\n_START_PARAGRAPH_\nVsak  nom je imel grobnico in mumijo svojega nomskega boga. V Tinisu je bil tempelj in zadnje po\xc4\x8divali\xc5\xa1\xc4\x8de boga Anhurja, "bika Tinisa", ki so ga po njegovi smrti \xc4\x8dastili kot Hentiamentija. Anhur je bil tudi glavni bog lokalne eneade. _NEWLINE_Visoki sve\xc4\x8denik Anhurjevega templja se je imenoval "prvi prerok" ali "poglavar vidcev". Maspero (1903) je na njegov naslov gledal kot na odraz upadanja tini\xc5\xa1kega statusa mesta. _NEWLINE_Eden od poglavarjev vidcev, Anhurmoz, ki je umrl med vladanjem faraona Merneptaha (okoli 1213-okoli 1203 pr. n. \xc5\xa1t.), je prekinil obi\xc4\x8daj svojih predhodnikov iz Novega kraljestva, in se dal pokopati v Tinisu in ne v Abidosu._NEWLINE_V Tinisu se je \xc4\x8dastila tudi levinja-boginja in Anhurjeva soproga Mehit. Obnovo Mehitinega templja v Tinisu je nadziral verjetno sve\xc4\x8denik Anhurmoz._NEWLINE_Nekaj dokazov ka\xc5\xbee, da je bil polo\xc5\xbeaj poglavarja vidcev Anhurja v Tinisu dru\xc5\xbeinska domena. V herakleopolskem obdobju je  nekega Hagija nasledil njegov starej\xc5\xa1i brat, ki je bil tudi Hagi, oba pa sta nasledila svojega o\xc4\x8deta. V Novem kraljestvu je poglavarja vidcev  Venenneferja nasledil njegov sin Hori._NEWLINE_V staroegip\xc4\x8danski verski kozmologiji je Tinis igral vlogo mitskega mesta v nebesih. Po zapisih v Knjigi mrtvih so njegov velik pomen videli v dolo\xc4\x8denih obredih. Kadar je bog Oziris triumfiral,  se je fraza "v Tinisu se veselijo" nana\xc5\xa1ala na mitski Tinis in ne na zemeljskega.'